ET
C 463/22
Euroopa Liidu Teataja
5.12.2022
ÜLDKOHUS Üldkohtu 28. septembri 2022. aasta otsus – Leino-Sandberg versus parlament (Kohtuasi T-421/17) (1) (Dokumentidega tutvumine – Määrus (EÜ) nr 1049/2001 – Dokument, mis on seotud otsusega keelduda võimaldamast tutvuda kolmepoolsete kohtumiste tabelitega, mis puudutavad ettepanekut võtta vastu parlamendi ja nõukogu määrus, mis käsitleb Europoli ning millega tunnistatakse kehtetuks otsused 2009/371/JSK ja 2005/681/JSK – Dokumentidega tutvumise võimaldamisest keeldumine – Määruse nr 1049/2001 artikli 4 lõike 2 teine lõik – Kohtumenetlust ja õigusnõustamist kaitsev erand) (2022/C 463/29) Kohtumenetluse keel: inglise Pooled Hageja: Päivi Leino-Sandberg (Helsinki, Soome) (esindajad: advokaadid O. Brouwer, B. Verheijen ja S. Schubert) Kostja: Euroopa Parlament (esindajad: N. Görlitz ja J. C. Puffer) Hageja toetuseks menetlusse astujad: Soome Vabariik esindaja: M. Pere), Rootsi Kuningriik (esindajad: C. Meyer-Seitz, H. Shev, H. Eklinder, A. Runeskjöld, M. Salborn Hodgson ja R. Shahsavan Eriksson)
Ese Hageja palub ELTL artikli 263 alusel esitatud hagis tühistada Euroopa Parlamendi 3. aprilli 2017. aasta otsus A(2016) 15112, millega keeldutakse hagejal võimaldamast tutvuda parlamendi 8. juuli 2015. aasta otsusega, mis on adresseeritud Emilio De Capitanile.
Resolutsioon 1.
Tühistada Euroopa Parlamendi 3. aprilli 2017. aasta otsus A(2016) 15112, millega keeldutakse Päivi Leino-Sandbergil võimaldamast tutvuda parlamendi 8. juuli 2015. aasta otsusega, mis on adresseeritud Emilio De Capitanile. 2.
Jätta parlamendi kohtukulud tema enda kanda ja mõista temalt välja Päivi Leino-Sandbergi kohtukulud. 3.
Jätta Soome Vabariigi ja Rootsi Kuningriigi kohtukulud nende endi kanda.
(1)
ELT C 293, 4.9.2017.
Üldkohtu 12. oktoobri 2022. aasta otsus – Corneli versus EKP (Kohtuasi T-502/19) (1) (Majandus ja rahaliit – Pangandusliit – Krediidiasutuste finantsseisundi taastamine ja kriisilahendus – Varase sekkumise meetmed – EKP otsus kehtestada Banca Carige suhtes ajutine haldus – Tühistamishagi – Aktsionäri esitatud hagi – Õigus esitada hagi – Panga huvist eraldiseisev huvi – Vastuvõetavus – Õigusnormi rikkumine õigusliku aluse kindlaksmääramisel – Riigisisese õiguse kooskõlaline tõlgendamine liidu kohtu poolt – Piir – Riigisisese õiguse contra legem tõlgendamise keeld) (2022/C 463/30) Kohtumenetluse keel: itaalia Pooled Hageja: Francesca Corneli (Velletri, Itaalia) (esindajad: M. Condinanzi, L. Boggio ja F. Ferraro)